## Gómez critica la falta de diàleg del Ministeri de Sanitat amb les comunitats autònomes per a l’elaboració de l’avantprojecte de llei del medicament

*** El conseller de Sanitat insta la ministra a establir “un mecanisme clar de compensació econòmica per a farmàcies no rendibles amb la finalitat de protegir d’una manera ferma la farmàcia rural”
* Marciano Gómez convida el Ministeri a “revisar a l’alça el pressupost per a les estratègies enfront de malalties rares i malalties neurodegeneratives, ja que està congelat des de fa tres anys”**

El conseller de Sanitat, Marciano Gómez, ha criticat “la falta de diàleg del Ministeri de Sanitat amb les comunitats autònomes per a l’elaboració de l’avantprojecte de llei del medicament per part del Ministeri de Sanitat, atés que l’esborrany actual manca del suport del sector dels professionals farmacèutics, de la indústria farmacèutica i del consens sempre recomanable amb les administracions autonòmiques per tractar-se d’una normativa tan rellevant”.

Marciano Gómez s’ha manifestat en estos termes després de la reunió del Ple del Consell Interterritorial del Sistema Nacional de Salut que s’ha celebrat este divendres en el Ministeri de Sanitat, en què s’ha abordat, entre altres temes, l’avantprojecte de llei dels medicaments i productes sanitaris.

En este punt, el conseller ha assenyalat que “és sorprenent que hi haja altres assumptes que s’han debatut prèviament en l’àmbit tècnic en coordinació amb les comunitats autònomes, acceptant propostes d’estes, com el pla de teràpies avançades, que també s’ha tractat hui”. “No obstant això —ha continuat—, una cosa tan important com la llei sobre el medicament, en què gran part de l’execució és competència autonòmica, requerix consens, per la qual cosa espere que el Ministeri accepte almenys les al·legacions proposades per les comunitats autònomes, ja que, en cas contrari, serà una imposició”.

“No satisfets amb esta actitud de menyspreu a les administracions autonòmiques, a més furten les nostres competències eliminant les referències a la Comissió Permanent de Farmàcia, que és l’òrgan delegat del Consell Interterritorial”, ha lamentat. “Per això —ha continuat—, és necessari especificar que la comissió siga l’òrgan de cohesió per a garantir, així, l’equitat i homogeneïtat en l’accés i la gestió de la prestació farmacèutica en les administracions sanitàries de les comunitats autònomes mantenint la distribució competencial”.

“Des de la Generalitat també instem a la participació de les comunitats autònomes en el procés d’avaluació de medicaments perquè estes puguen proposar la participació en el sistema de professionals sanitaris com a experts independents”, ha reclamat Gómez.

D’altra banda, el titular de Sanitat de la Comunitat Valenciana ha instat a establir “un mecanisme clar de compensació econòmica per a farmàcies no rendibles amb la finalitat de protegir d’una manera ferma la farmàcia rural”. En este sentit, Marciano Gómez exigix “un fons estatal específic, de gestió autonòmica, que assegure la viabilitat econòmica de les farmàcies rurals per a assegurar l’equitat territorial i no la condemna d’unes zones sobre unes altres”.

Referent a això, el conseller ha fet valdre el paper de la farmàcia rural com a “pilar essencial del sistema sanitari en zones despoblades, ja que el seu afebliment comprometria l’accessibilitat a medicaments i servicis sanitaris, la continuïtat assistencial de pacients crònics i majors, la cohesió territorial i la lluita contra la despoblació”.

**Llei amb pressupost zero**

D’altra banda, Marciano Gómez ha afirmat que, “com a colofó, el pressupost en la memòria econòmica de l’avantprojecte és zero, curiosament, ja que les administracions autonòmiques haurem d’invertir per a la implantació d’esta nova normativa, entre altres aspectes, a causa de l’adequació i la inversió de tecnologies i de recursos humans per a dur-los a terme”.

Un altre dels punts de l’orde del dia tractats hui en el Ple del Consell Interterritorial ha sigut el finançament a les comunitats autònomes de l’estratègia enfront de malalties rares i l’estratègia enfront de malalties neurodegeneratives, per les quals la Comunitat Valenciana rebrà uns 164.000 euros per a cada una.

Pel que respecta a este assumpte, Marciano Gómez ha convidat el Ministeri a “revisar a l’alça este pressupost, atesa la transcendència de les prestacions necessàries per a donar resposta a l’abordatge d’estes patologies, entre les quals es troba l’ELA, ja que el Govern d’Espanya manté congelats estos fons des de fa tres anys, la qual cosa suposa una evident retallada en salut”.

Fecha: 04/07/2025